《满江红》
宋代·莫起炎

法在先天，玄妙处、无言可说。其要在、守乎是正，灵台莹彻。太极神居黄谷内，先天炁在玄关穴。寂然不动感而通，凭刚烈。

运风雷，祈雨雪。役鬼神，驱妖孽。只此是、非咒非符非罡诀。寂定神归元谷府，功成行满仙班列。玩太虚、稳稳驾祥云，朝金阙。

作者简介：（1226—1294）元间湖州归安人，字南仲，更名洞乙，号月鼎。幼习举子业，三试不遇，遂为道士。入青城山。世祖遣御史中丞崔彧求异人于江南，得之。召见上都，敕掌道教事，以年耄辞。